《冒雨同竹坡遍探摄山诸胜 其一》
清代·张海珊

秋云抱雨意，欲吐未能畅。变灭四山间，山山争殊状。

一山横而趋，如与尘世障。逶迤樵径转，四山拱相向。

蓦入与云争，迥出云之上。一身著虚空，悄焉心胸荡。

氛氲木犀香，随云遍空涨。香空浑相合，何处辨真妄。

作者简介：（1782—1821）江苏震泽人，字越来，一字铁甫。道光元年举人，榜发，已暴卒。论学以程朱为归，而不废陆王。尤究心当世利弊。有《小安乐窝诗文集》。